**Pápež František prijal prezidenta GLOBSECu Róberta Vassa vo Vatikáne**

Bratislava, 10. október 2022: Pápež František prijal vo Vatikáne prezidenta organizácie GLOBSEC Róberta Vassa a delegáciu GLOBSECu.

*„Súkromná audiencia na pozvanie pápeža priamo v Apoštolskom paláci je pre mňa nevýslovná česť, pretože sa takejto pocty dostáva najmä hlavám štátov. Len veľmi výnimočne dáva jeho svätosť privátnu audienciu niekomu inému. O to viac, že som mal so Svätým Otcom osamote celých 30 minút, čo je mimoriadne,“* povedal prezident GLOBSEC-u Róbert Vass.

**Pápež na GLOBSECu**

Pre GLOBSEC to nie je prvý kontakt so Svätou stolicou. V pandemickom roku 2021 pápež František vystúpil na konferencii GLOBSEC a júni tohto roku sa osobne zúčastnil konferencie štátny sekretár Svätej stolice jeho excelencia Mons. Paul Richard Gallagher. Pápež František na bezpečnostnej konferencii GLOBSEC hovoril o nerovnosti medzi ľuďmi či krajinami a poukázal na nerovnomerné rozmiestnenie bohatstva vo svete. Hovoril o pandémii a svete, ktorý sa nám pred očami mení.

**Svet je v hlbokej kríze**

S prezidentom GLOBSECu sa pápež František rozprával o súčasných svetových problémoch, utečencoch, klimatických zmenách, technologickej revolúcii a vojne na Ukrajine. Obe strany sa zhodli, že to, čo vidíme na Ukrajine, je konflikt medzi starým svetom - svetom imperializmu a svetom slobodných krajín. Pre malé krajiny ako Slovensko sú stabilné pravidlá a princípy medzinárodného práva a nemennosti hraníc vojenskou silou kľúčové. Ak tieto princípy erodujú, prvými obeťami budú slabšie, alebo malé krajiny. Svet zažíva po pandémii a vojne na Ukrajine transformačnú krízu, na ktorej konci už svet nebude rovnakým miestom. „*Z každej krízy môžeme vyjsť buď lepší, alebo horší, ale nikdy rovnakí*“ povedal Svätý Otec.

**Malé krajiny môžu zohrávať veľkú úlohu**

Pápež František pripomenul, že všetci máme nesmierne dôležitú, generačnú, misiu, aby sme nové výzvy zvládli a vytvorili základy pre lepší a férovejší svet. „*Svätý Otec je presvedčený, že to sa dá dosiahnuť iba medzinárodnou spoluprácou a dialógom. Platformy ako GLOBSEC tomu pomáhajú a posilňujú medzinárodnú úlohu malých krajín,*“ hovorí Róbert Vass.

„*Svätému Otcovi sme darovali tri symbolické dary. Za GLOBSEC sme mu darovali pamätnú kryštálovú zemeguľu s vyobrazením Slovenska. Symbolizuje naše krédo, že aj malá krajina alebo malé činy dokážu mať veľký dopad, len im treba veriť. Ukazuje snahu nestáť bokom pri riešení svetových kríz a neskrývať sa za výhovorky, že sme malí, alebo bezvýznamní. Tento dar pripomína jeho účasť a výroky na GLOBSEC fóre v roku 2021. Druhým darom boli hodinky vyrobené na Slovensku, nádherná ručná práca so zobrazením prvej mince biatec. Je symbolom zručnosti, ale aj toho, že času na tomto svete máme málo a preto ho nemôžeme márniť nezmyselnými hádkami, ale využiť v prospech ľudstva a medzinárodnej spolupráce pre lepší svet,“* dodal Robert Vass.

**Morálny relativizmus a kríza hodnôt**

Pápež František hovoril o globálnej kríze hodnôt a morálnom relativizme. V čase obrovských zmien sú ľudia často dezorientovaní, strácajú pôdu pod nohami, morálny kompas. Práve v tých časoch je dôležité, aby práve lídri či už politickí, alebo občianski, nestratili morálny kompas a držali nádej. Svätý Otec pripomenul, že svet sa okolo nás môže meniť, ale morálne princípy musia zostať pevné a stabilné. Mali by prežiť akúkoľvek zmenu.

Pápež František ocenil prácu GLOBSECu a podporil snahy o medzinárodnú spoluprácu a dialóg. V rozvoji vzťahov so Svätou stolicou bude GLOBSEC pokračovať aj naďalej. Zástupcovia delegácie GLOBSEC-u sa so štátnym sekretárom pre medzinárodné vzťahy Vatikánu, Mons. Paulom Gallagherom, dohodli na ďalších aktivitách.

**O GLOBSEC-u:**

GLOBSEC je medzinárodná organizácia a globálny think-tank, ktorý sa zaviazal zvyšovať bezpečnosť, prosperitu a udržateľnosť v Európe a na celom svete. Je to nezávislá, nestranícka, mimovládna organizácia, ktorej poslaním je formovať budúcnosť prostredníctvom nových nápadov a riešení pre lepší a bezpečnejší svet. K tomuto cieľu prispieva každoročné GLOBSEC Bratislava Forum, jedna z popredných svetových bezpečnostných konferencií. GLOBSEC tiež každoročne organizuje GLOBSEC Tatra Summit, konferenciu, ktorá poskytuje odborníkom príležitosť na plodné politické diskusie o budúcnosti Európy.